b'\n_START_ARTICLE_\nUnni Lindell\n_START_SECTION_\nFamiliebakgrunn\n_START_PARAGRAPH_\nMoren Kari Christiansen kom fra Stavanger og faren, ingeni\xc3\xb8r Leif Wilhelm Lindell, var fra Skui i B\xc3\xa6rum. Hennes oldefar, hjulmaker Carl Wilhelm Theodor Lindell, var gruvearbeiders\xc3\xb8nn fra Gryt i \xc3\x96sterg\xc3\xb6tlands l\xc3\xa4n i Sverige og ble valgt inn i B\xc3\xa6rum herredsstyre for Arbeiderpartiet i 1913. Han ble senere kommunist.\n_START_SECTION_\nVirke som forfatter\n_START_PARAGRAPH_\nLindell gikk p\xc3\xa5 Valler videreg\xc3\xa5ende skole i B\xc3\xa6rum. Hun er journalist og jobbet som det fra 1979 til 1987. Hun startet med \xc3\xa5 sende inn sm\xc3\xa5 dikt til ukeblader f\xc3\xb8r hun i 1986 debuterte med ungdomsromanen Den gr\xc3\xb8nne dagen. Siden har hun utgitt en diktsamling, en rekke kriminalromaner, noveller humorb\xc3\xb8ker samt barne- og ungdomslitteratur. Hun har ogs\xc3\xa5 skrevet for Barne-TV- NRK. Mest kjent er hun nok for de ti kriminalromanene om f\xc3\xb8rstebetjent Cato Isaksen. Hennes siste krimbok, Jeg vet hvor du bor, utkom i 2016. Det er den f\xc3\xb8rste med Marian Dahle som hovedperson. Bok to om henne, Dronen, ble utgitt h\xc3\xb8sten 2018. Barneboka Kj\xc3\xa6restehjerte utkom i 2017, som syvende bok i serien om Ella. Disse barneb\xc3\xb8kene har et opplag p\xc3\xa5 120\xc2\xa0000 eksemplarer. B\xc3\xb8kene hennes er oversatt til mer enn 20 spr\xc3\xa5k. Seks av hennes krimb\xc3\xb8ker er ogs\xc3\xa5 filmatisert i 18 episoder for TV, med Reidar S\xc3\xb8rensen i hovedrollen som Cato Isaksen. Disse er ogs\xc3\xa5 vist i Danmark, Sverige og Tyskland. Temaene Lindell tar opp er gjerne n\xc3\xa6re og hentet fra hverdagslivet._NEWLINE_Lindell har i tillegg utgitt tolv samlinger med perler fra barnemunn, dikt, noveller samt b\xc3\xb8ker for barn og ungdom og har skrevet b\xc3\xb8ker sammen med Fredrik Skavlan, Mark Levengood og Anne B. Ragde. Hun har mottatt flere priser for sitt forfatterskap.'